Tožba, vložena 13. septembra 2021 – Tinnus Enterprises/EUIPO – Mystic Products in Koopman International (Oprema za distribucijo tekočin)
(Zadeva T-576/21)
Jezik, v katerem je bila tožba vložena: angleščina
Stranke
Tožeča stranka: Tinnus Enterprises LLC (Plano, Texas, Združene države) (zastopnik: T. Wuttke, odvetnik)
Tožena stranka: Urad Evropske unije za intelektualno lastnino (EUIPO)
Drugi stranki pred odborom za pritožbe: Mystic Products Import & Export, SL (Badalona, Španija), Koopman International BV (Amsterdam, Nizozemska)
Podatki o postopku pred EUIPO
Imetnik spornega modela: tožeča stranka pred Splošnim sodiščem
Zadevni sporni model: model Skupnosti št. 1 431 829-0006
Izpodbijana odločba: odločba tretjega odbora za pritožbe pri EUIPO z dne 1. julija 2021 v zadevi R 1005/2018-3
Tožbeni predlogi
Tožeča stranka Splošnemu sodišču predlaga, naj:
izpodbijano odločbo razveljavi;
izpodbijano odločbo spremeni tako, da:
dopusti pritožbo tožeče stranke,
v celoti zavrne zahteve vlagateljev zahtev za razglasitev ničnosti, da se razglasi ničnost izpodbijanega modela,
vlagateljem zahtev za razglasitev ničnosti naloži stroške tožeče stranke, ki so nastali pred odborom za pritožbe in oddelkom za izbris;
vlagateljem zahtev za razglasitev ničnosti naloži plačilo pristojbin in stroškov tožeče stranke.
Navajani tožbeni razlogi
Kršitev načel, uvedenih s sodbo z dne 24. marca 2021, Lego/EUIPO – Delta Sport Handelskontor (Igralna kocka za sestavljanje iz igralnega seta za sestavljanje) (T-515/19, neobjavljena, EU:T:2021:155);
kršitev načel, uvedenih s sodbo z dne 8. marca 2018, DOCERAM (C-395/16, EU:C:2018:172);
kršitev člena 8(1) Uredbe Sveta (ES) št. 6/2002;
napačna razlaga patentne prijave EP 3 005 948 A2 in združene prijave tožeče stranke za več modelov hkrati št. 1 431 829-0001-0010.
____________